
Sedinta de judecată pe timpul URSS 

Nomenclatura sovietică funcţiona asemeni unui clan, protejând interesele 
membrilor săi. Pentru a ancheta un comunist, miliția avea nevoie de aprobarea a 
cinci structuri de diferit nivel ale PCUS. Partidul Comunist al Moldovei, ca parte 
componentă a Partidului Comunist din Uniunea Sovietică (PCUS), reprezenta o 
structură politică ce a monopolizat toată puterea în stat şi făcea legea. 


Ea controla numirea în funcţiile cele mai importante din guvern, ministere și departamente, dar și 
directori de întreprinderi industriale, conducători ai instituţiilor de învățământ, directori de colhozuri 
si sovhozuri etc. Posturile cele mai importante erau repartizate de către CC al PCUS, căruia îi 
aparținea ultimul cuvânt în cazul în care o persoană urma să dețină o funcţie sau nu. 


PCM controla poliția politică (KGB), sistemul judecătoresc, procuratura si militia. Uneori însă existau si 
conflicte dintre organele de justiție și cele de forță, de pe o parte, și cele de partid, pe de alta. 


Atunci când partidul emitea anumite ordine si militia sau procuratura era criticată că tinea partea 
infractorilor în cazul unor furturi de amploare, organele de justiție si cele de forță veneau cu replici 
tăioase la adresa partidului. 


ELITA COMUNISTĂ, O NOUĂ BURGHEZIE 


Există câteva lucrări clasice despre partidul comunist, mai exact despre elita acestuia, care funcționa 
ca o castă, o structură mafiotă care îşi proteja interesele în detrimentul interesului public sau, cum se 
spunea în epocă, a „poporului muncitor”. 


E vorba, bunăoară, de cărțile „Noua Clasă” (1957) de Milovan Djilas și „Nomenclatura” (1984) de 
Michael Voslensky. Potrivit lui Djilas, fost apropiat al liderului iugoslav comunist Iosip Broz Tito, elita 
partidului comunist s-a transformat într-o nouă burghezie, care se bucura de privilegii însemnate, avea 
acces la o rețea de aprovizionare cu toate cele necesare - de la produse alimentare până la locuinţe, 
maşini, case de odihnă, spitale etc. 


Voslensky, la rândul său, descrie realităţile din URSS și analizează schemele prin care partidul comunist 
sovietic funcţiona ca o rețea socială ce proteja interesele membrilor săi, le asigura o viata 
imbelsugata, în contrast cu oamenii de rând, care trebuiau să stea ore în sir pentru a-și procura cele 
necesare, stăteau zeci de ani la rând pentru spaţiu locativ sau erau condamnaţi la ani grei de detenţie 
pentru cele mai mici încălcări sau delapidări. 


În anii 1960, în RSSM, pentru furtul a câteva kilograme de cereale, oamenii simpli erau pedepsiţi cu cel 
putin doi ani de pușcărie, în timp ce multi dintre șefii care furau sute de mii de ruble erau pedepsiţi 
uşor sau chiar erau achitati. 


COMUNIŞTII, ANCHETATI DOAR CU ACORDUL PARTIDULUI 


Înainte de a ancheta un comunist, militia avea nevoie de aprobarea partidului. Drept confirmare 
serveşte stenograma adunării activului de partid din Ministerul de Interne al RSS Moldovenești din 12 
iunie 1962, la care a fost discutat modul în care avea loc îndeplinirea directivelor scrisorii secrete a 


Comitetului Central al Partidului Comunist al URSS din 29 martie 1962 „Despre intensificarea 
combaterii fenomenelor de corupţie și a delapidărilor din averea poporului”. 


La această adunare au luat cuvântul mai multi şefi ai miliției din RSSM, printre care cel al orașului 
Chişinău, Stepan Gavrev, reprezentanţi din Bender, Tiraspol, Balti, din raioanele Comrat, 
Basarabeasca, Taraclia, Cotovsc, Edineţ, preşedintele Curţii Supreme de Justiție din RSSM H. N. Zingan, 
secretarul CC al PCM Kurilenko etc. 


Mai multi vorbitori au salutat scrisoarea secretă a CC al PCUS în vederea combaterii corupției si au 
relevat faptul că există o serie de impedimente de ordin politic în ceea ce priveşte anchetarea și 
condamnarea făptaşilor responsabili de delapidarea unor bunuri materiale impunătoare, persoane 
implicate în traficul de influenţă, crearea unor reţele mafiote si de corupţie. 


Cel mai direct a fost şeful secției Chişinău a miliției, Stepan Gavrev. El a mărturisit audienței că cel 
mai important impediment legat de anchetarea unor inculpati este protecția pe care le-o oferă 
acestora sistemul de partid. Mai exact, el se referă la cazul unui oarecare Surman, care, deşi prins cu 
„mâţa-n sac”, nu a putut fi anchetat şi arestat decât după trei săptămâni, întrucât instanțele de partid 
nu au aprobat urmărirea penală a acestuia. 


Între timp acesta a avut timp la dispoziție pentru a vorbi cu martorii, a scos din apartamentul său toată 
averea ce putea fi confiscată şi a distrus probele în baza cărora putea fi condamnat. Esenţial este aici 
detaliul potrivit căruia înainte de a fi anchetat un comunist pe un dosar penal, miliția trebuia să 
aştepte aprobarea instanţelor de partid - cinci la număr, în ordine ierarhică, de la adunarea primară de 
partid până la Biroul Politic al CC al PCM. 


PCUS SFIDA LEGILE 


Deşi în general este cunoscută procedura potrivit căreia un membru de partid nu putea fi anchetat 
decât cu aprobarea Partidului Comunist, documentul în cauză scoate în vileag un sistem bine pus la 
punct care era menit să protejeze comuniștii implicaţi în activităţi ilegale de ordin economic. 


Existenţa a cinci instanţe în cadrul partidului îi oferea inculpatului posibilitatea de a interveni prin 
rețelele clientelare de care aparținea pentru a bloca ancheta preconizată de organele de ordine. 


Este un argument explicit și cu greutate, întrucât este invocat de însuși șeful miliției din Chişinău, ceea 
ce ne face să concluzionam că exprima o realitate recurentă, asa cum o spune clar și Gavrev. 


El nu se referă doar la un caz izolat, dar spune că e vorba de sistem. Acest document aruncă o nouă 
lumină - pentru cei care se îndoiau de acest lucru - asupra caracterului sistemului comunist care era de 
tip clientelar si mafiot, menit să protejeze afacerile și schemele de corupţie ale membrilor de partid. 


Este o confirmare în plus a rolului justiției în timpul regimului comunist, care era subordonată 
partidului unic. Cu alte cuvinte, documentul vine să confirme fără tagada faptul că legile în URSS în 
ansamblu și în RSSM în particular erau mai mult formale și că Partidul Comunist se situa deasupra 
legilor. 


Extras din stenograma adunării de partid de la MAI 


„Există o dispoziţie incorectă, potrivit căreia făptașul are bilet de membru de partid în buzunar și noi 
încercăm în fel şi chip să nu greşim, ezităm înainte de a-l apuca de guler şi a-l aduce unde îi este locul. 
Ultimul dosar, în baza căruia au fost arestate șapte persoane, a fost pe 14 mai [1962]. Am intentat 
dosar penal și abia pe 5 iunie l-am pus pe Şurman după gratii. 


Am ridicat problema acestuia la adunarea de partid, la care nu puteam dezvălui toată informația, 
întrucât acolo erau prezenți zece comuniști, dintre care cinci erau tovarăși ai făptașului. Au început să 
le pună întrebări lucrătorilor miliției în loc să ceară socoteală făptașului, iar între timp acesta din urmă 
s-a întâlnit cu toți martorii pe care i-am interogat, a distrus o serie de probe, a evacuat toată averea, 
atunci când am plecat la apartamentul său rămăseseră doar găurile de la cuiele din pereţi. S-a 
comportat foarte brutal. 


Nu putem să anchetăm un membru de partid decât după ce avem aprobarea organizaţiei primare de 
partid și tot așa până la decizia Biroului Comitetului Central - în total cinci instanţe, iar între timp 
inculpatul are suficient timp la dispoziție ca să facă ce vrea, să lichideze probele”. 


Stepan Gavrev, şeful miliției oraşului Chişinău, 12 iunie 1962 


